చమురు దెబ్బకు జారిన మార్కెట్లు
-  286 పాయింట్లు పడిన సెన్సెక్స్‌
-  ఆర్‌బీఐ మద్దతు కరువు
-  ఆసియా, ఐరోపా మార్కెట్లలోనూ అదే పరిస్థితి
ముంబయి: గత కొంత కాలంగా స్థిరీకరణ దిశగా అడుగులు వేస్తున్న చమురు ధరలు ఒక్కసారిగా కుంగడం ప్రపంచ మార్కెట్లును మరోసారి భయపెటింది. ఫలితంగా మంగళవారం ప్రపంచ స్టాక్‌ మార్కెట్లతో పాటు దేశీయ మార్కెట్లు మంగళవారం మరోసారి కుదేలయ్యాయి. దీనికి తోడురిజర్వు బ్యాంక్‌ ఆఫ్‌ ఇండియా (ఆర్‌బీఐ) తన పరపతి విధాన సమీక్ష మార్కెట్లలో కొత్త జోష్‌ను నిపంకపోవడం, డాలరుతో పోలిస్తే రూపాయి మరంతగా విలువను కోల్పోవడం వంటి ప్రతికూల పవనాలు మార్కెట్‌ సెంటిమెంట్‌ను దెబ్ద తీశాయి. ఈ నేపథ్యంలో స్టాక్‌ మార్కెట్లు నష్టాలలో ముగిశాయి. ఫలితంగా బీఎస్‌ఈ సూచీ సెన్సెక్స్‌ 286 పాయింట్ల మేర కుంగి 24,539 పాయింట్లకు పడిపోయింది. రానున్న బడ్జెట్‌లో చర్యల ఆధారంగా వడ్డీరేట్ల తగ్గింపు ఉంటుందంటూ ఆర్‌బీఐ ప్రస్తుతానికి వడ్డీరేట్లలో యథాతథ పరిస్థితిని కొనసాగించడం మార్కెట్‌ వర్గాలను నిరాశ పరిచింది. మరోవైపు రూపాయి తాజాగా 14 పైసలు కుంగి డాలరుకు రూ. 67.98 పలికింది. ఈ అంశం మార్కెట్‌ను బాగా ప్రభావితం చేసింది.
భయపెట్టిన చమురు..
భవిష్యత్తులో ప్రపంచ ఆర్థిక వ్యవస్థ వృద్ధిపై కమ్ముకున్న నీలిమేఘాల కారణంగా చమురు ధరలు మంగళవారం మరింతగా కుంగాయి. దీంతో ఆసియాతో సహా ఐరోపా మార్కెట్లు మళ్లీ నేల చూపులను చూశాయి. ఫ్రాన్స్‌, జర్మనీ, బ్రిటన్‌ మార్కెట్లు 1.32 నుంచి 1.63 శాతం మేర పడిపోయాయి.
చైనా మార్కెట్లు తప్ప ఆసియా మార్కెట్లు కూడా దాదాపు ఇదే తరహా ప్రదర్శన కనబరిచాయి. ఆర్థిక వ్యవస్థలోకి చైనా ప్రభుత్వం అధిక మొత్తంలో నిధులను అందుబాటులోకి తేవడంతో చైనా మార్కెట్‌ 2.26 శాతం పెరిగింది. మరోవైపు హాంకాంగ్‌, జపాన్‌, సింగపూర్‌, దక్షిణ కొరియా, తైవాన్‌ మార్కెట్ల 0.32 నుంచి 0.89 శాతం కుంగాయి. బీఎస్‌ఈలో లోహ సూచీ మిగతా రంగాల కంటే అధికంగా 4.33 శాతం మేర కుంగింది. చమురు, సహజ వాయువు(2.59 శాతం), మౌలిక రంగం (2.50 శాతం), ఆరోగ్య సంరక్షణ రంగం (2.46 శాతం), ప్రభుత్వ రంగ సంస్థల రంగం (2.45 శాతం), విద్యుత్తు (2.42 శాతం), స్థిరాస్థి (1.71 శాతం), బ్యాంకింగ్‌ (1.68శాతం), వాహన రంగం (1.39 శాతం) మేర కుంగాయి. సెన్సెక్స్‌లో 25 స్టాక్‌లు నష్టాల్లోనే నిలిచాయి. స్మాల్‌క్యాప్‌ సూచీ 1.25 శాతం కుంగి నష్టాలలో ముగియగా.. మరోవైపు మిడ్‌క్యాప్‌ సూచీ 1.74 శాతం మేర నష్టపోయింది. మార్కెట్‌ విస్తృతి ప్రతికూలంగా కనిపించింది. 1843 స్టాక్‌లు నష్టపోగా, 859 స్క్రిప్‌లు లాభాల బాటలో నిలిచాయి. 106 స్టాక్‌లలో యథాతథ పరిస్థితి కనిపించింది.
మీ స్నేహితులకు రికమెండ్ చెయ్యండి